钦定古今图书集成/历象汇编/庶征典/第161卷 > 王充论衡 > 《是应篇》
## 钦定古今图书集成/历象汇编/庶征典/第161卷 > 王充论衡 > 《是应篇》

儒者言“萐脯生于庖厨”者，言厨中自生肉脯，薄如萐
形，摇鼓生风，寒凉食物，使之不臰。夫太平之气虽和，
不能使厨生肉萐以为寒凉。若能如此，则能使五谷
自生，不须人为之也。能使自生肉萐，何不使饭自蒸
于甑，火自燃于灶乎？凡生萐者，欲以风吹食物也。何
不使食物自不臰，何必生萐以风之乎？厨中能自生
萐，则冰室何事，而复伐冰以寒物乎？人夏月操萐，须
手摇之，然后生风，从手握持，以当疾风。萐不鼓动，言
萐脯自鼓可也，须风乃鼓，不风不动，从手风来，自足
以寒。厨中之物，何须萐脯？世言：“燕太子丹，使日再中，
天雨粟，乌白头，马生角，厨门象，生肉。足。”论之既虚，则
萐脯之语，五应之类，恐无其实。

《帝王世记》：尧时，厨中自生肉脯，薄如翣，摇则风生，使
食物寒而不臭，名曰“翣脯。”

《鸡肋编》：“卫瓘家人炊饭堕地，尽化为螺，岁馀及祸。石
崇家稻米饭在地，经宿皆化为螺，皆致灭族之应。”
《异苑》：“谢灵运为临川郡，饭中欻有大虫，谢遂被诛。”
《魏书。李势传》：“势降于桓温，先是频有怪异。李汉家舂
米，米自臼中跳出，敛举箕中，又跳出，徙置箪中。”
《鸡肋编》：“郑注未败时，箧中药化为蝇数万飞去。裴楷
家炊黍在”甑，或变如拳，或作蔓菁子，期年而卒。
《闻见近录》：张大夫士澄房兄士宁，居咸平县，豪有力，
性嗜鸡子，日食十数以为常。其主典库冀五郎者，每
为畜之。一日，冀方探箧取之，一自箧中直上而升，至
士宁庖舍而坠地气若黑雾，其臭薰烈，家人惊异。间
火起堂庑，帑藏须臾而尽。尝畜皇祐钱万贯，谓之“镇
库钱。”焰起为烟球而去，不复铜滓冀生。寻自服砒霜，
烂肠而卒。

张大夫幼子嗜鲜鰿。张运判湖南，其子买鱼，刳肠作
羹。羹沸，刳鱼游泳鼎中。羹成，鲜活若不刳者，视之，则
刳矣，遂绝烹鲜。

巩源者，尝语张大夫曰：“真定府都监王文思嗜牛肉，
一日方醢肉几上肉中哀号累日不绝。蔡元长作尹，
闻而取视之，其声益悲，命为棺敛，饭僧烧之，灰烬中
得白骨一副。”

沈括《梦溪笔谈》：“予昔年在海州，曾夜煮盐鸭卵，其间
一卵烂然通明如玉，荧荧然，屋中尽明。置之器中十
馀日，臭腐几尽，愈明不已。苏州钱僧煮一鸭卵亦如
是。”

《旌异记》：童贯将败之一年，庖人方治膳，忽鼎釜磔磔
有声，顷之所烹肉悉化为蝴蝶，殆且万数，飞舞自如，
直至堂中。贯心怪之，命僮仆执扑，皆莫能得。俄两犬
著妇人衣持梃人立而语曰：“此易扑耳。”各挥梃纵击，
蝶纷纷堕地，尽成鲜血，犬亦不见。已而贯伏诛。